
REZUMAT 


Studiul de faţă își propune să discute utilitatea corpusului ca instrument al cunoașterii, cu 
precădere în etnomuzicologie, acolo unde el se impune ca un nou mod de organizare a 
cunoștințelor. Totodată, sunt analizate trei dintre cele mai importante mize ale cercetării 
etnomuzicologice: comparaţia, clasificarea și evoluţia. Sunt analizate aici atât fundamentele 
conceptuale ale acestor direcţii de cercetare (originea istorică, diferitele semnificaţii sau 
întrebuinţări pe care le-au avut de-a lungul timpului), cât și utilizarea lor în etnomuzicologia 
românească, pentru ca în final să fie amintite câteva din abordările cele mai promițătoare ale 
comparaţiei, clasificării şi evoluţiei în contextul internaţional al utilizării corpusurilor 
muzicale electronice. 


Cuvinte cheie: corpus electronic, analiză automată, comparaţie, clasificare, evoluţie 


Revoluţia cibernetică declanșată cu câteva decade în urmă a făcut posibile 
noi domenii de cercetare, precum muzicologia computațională sau music 
information retrieval (MIR, recuperarea informaţiilor din muzică - într-o traducere 

aproximativă în limba română). Acest nou context științific facilitează deschideri 
spre teritorii vaste, atât în ceea ce privește compoziția cât și analiza muzicală. Una 
dintre posibilitățile deschise de analiza automată, este cea a utilizării corpusurilor 
muzicale. Deşi nu atât de cuprinzătoare ca şi cele lingvistice, corpusurile oferă 
posibilitatea analizei unei cantități impresionante de date, date imposibil de 
gestionat de către cercetătorul obișnuit. Fie ele alcătuite din exemplare ale muzicii 
pop, ale celei savante, sau conţinând doar materiale etnomuzicologice, corpusurile 
electronice permit efectuarea unor cercetări cantitative de o amploare greu de 
imaginat până la momentul actual. Studiul de față își propune să discute utilitatea 
corpusului ca instrument al cunoașterii, cu precădere în etnomuzicologie, acolo 
unde el se impune ca un nou mod de organizare a cunoștințelor. Totodată, sunt 
analizate trei dintre cele mai importante mize ale cercetării etnomuzicologice: 
comparaţia, clasificarea şi evoluţia. Deşi nu fac parte toate din aceeași categorie 
epistemologică - comparaţia fiind o unealtă a cercetării, clasificarea o operaţiune 
logică, iar evoluţia un proces ce ține mai degrabă de lumea viului — toate trei au 
reprezentat preocupări constante ale specialiștilor din acest domeniu. Sunt 
analizate aici atât fundamentele conceptuale ale acestor direcții de cercetare 
(originea istorică, diferitele semnificaţii sau întrebuințări pe care le-au avut de-a 
lungul timpului), cât şi utilizarea lor în etnomuzicologia românească, pentru ca în 
final să fie amintite câteva din abordările cele mai promițătoare ale comparației, 
clasificării şi evoluţiei în contextul internaţional al utilizării corpusurilor muzicale 
electronice. Pentru că lucrarea de faţă se desfășoară pe o întindere considerabilă, 
textul a fost împărțit în două părți, cea de-a doua parte urmând să fie publicată în 
următorul număr al revistei. 


1. Intre enciclopedie și arhivă: corpusul ca mod de organizare al cunoștințelor 


Cartografierea cunoaşterii sau cartografierea cunoștințelor, iată două 
dintre provocările intelectuale perpetuate din Antichitate până astăzi. În ceea ce 
priveşte cunoaşterea, Categoriile lui Aristotel au reprezentat o primă sistematizare a 
modului în care se poate vorbi despre realitate, cele zece categorii delimitate de 
filosof reglementând modurile în care un predicat poate fi enunțat despre un 
subiect. Pornind de la regulile alcătuirii unei definiţii stabilite de către Aristotel 
(dată fiind diviziunea categoriilor în genuri şi specii, definiţia se formulează prin 
alăturarea genului proxim cu diferența specifică), comentatorii săi din Antichitatea 
târzie (cu precădere Porfir) năzuiesc la definirea oricărui obiect al lumii reale 
printr-un arbore în care subiectul definiţiei este „distilat” treptat de la genul cu cea 
mai mare generalitate (genus generalissimum) până la speciile ultime (speciae 

specialissimae) sub care nu se mai află decât reprezentanţii individuali ai acelei 
specii (substanțele prime). În acest model de arbore al substanţelor își are originea 
ideea unei structuri dicționariale a definiției.! 

Umberto Eco situează enciclopedia — văzută ca o reprezentare generală a 
lumii — ca fiind opusă dicționarului — socotit aici ca model de reprezentare generală 
a cunoașterii (cunoaștere manifestată prin intermediul limbii). Acestea două, 
dicționarul şi enciclopedia, se regăsesc rareori în starea lor „pură” (după Eco, o 
formă „pură” de dicționar ar fi chiar acest Arbor Porphyriana), de cele mai multe ori 
dicționarele, în forma lor editorială, cuprinzând, pe lângă definiții, și informații de 
ordin enciclopedic.? De altfel, „o enciclopedie, pentru a se organiza, caută să se 
sprijine întotdeauna pe un arbore — al cărui model este întotdeauna, mai mult sau 
mai puțin conştient, cel al subdiviziunilor binare al unui arbore porfirian.”5 

Concepută ca o expunere completă a întregului volum de cunoștințe, 
trebuind în permanenţă să combine exhaustivitatea cu selectivitatea (nu o 
bibliotecă completă, ci doar una compactă), enciclopedia își are propriile 
caracteristici. Presupune o anumită discontinuitate de suprafață, datorată sumei de 
intrări independente ce o alcătuiesc, care însă, în afara organizării alfabetice sau pe 
criterii conceptuale, tematice, beneficiază de o continuitate adâncă, dar fluctuantă, 
produsă de libera asociere care se poate produce între oricare dintre intrările sale. 
Cu un cuprins ameţitor, având asociate, pe lângă texte, tot felul de desene, 
diagrame, ilustraţii, hărţi, statistici, planuri, scheme sau tabele (Leibniz avusese 
ideea unui Atlas Universalis, care să conţină diferite hărți şi tabele, de la geografie, 
astronomie şi topografie, până la heraldică, genealogie, muzică, arhitectură, 
farmacologie sau agricultură), enciclopedia reprezintă, pe aceste coordonate, 
echivalentul tipărit al ideii de muzeu, considerat la rândul său manifestarea fizică a 
enciclopediei.4 

Privit din aceste două unghiuri, cel al dicționarului şi cel al enciclopediei, 
corpusul (electronic) etnomuzicologic reprezintă o entitate mai degrabă 
ambivalentă, cu caracteristici ce-i permit apropierea de ambele iniţiative şi care fac 
imposibilă o încadrare definitivă sub aripa uneia dintre cele două. Ca expresie a 
unui anumit tip de cunoaștere sau, mai bine zis, ca întruchipare a unui proces 
cognitiv, cântecul (în cazul de față cel datorat unor culturi rurale, tradiționale), 
obiect cu caracteristici proprii, își transmite propriile semnificaţii către subiectul 


1 Umberto Eco, De la arbore spre labirint. Studii istorice despre semn şi interpretare, Ştefania Mincu (trad.), 
Editura Polirom, laşi, 2009, p. 10. 

2 Ibidem, p. 5. 

3 Ibidem, p. 27. 

4 Olga Pombo, „Leibniz and the encyclopaedic project”, în La Actualidad de Leibniz. Actas del Congresso 
Internacional Ciência, Tecnologia Y Bien Comun: (Valência, 21-23 Marzo de 2001), Valencia: Editorial de la 
Universidas Politecnica de Valencia, pp. 1-3. 

observator / auditor (semnificaţii ce sunt însă non-simbolice, ce nu se încadrează în 
sfera verbalului; notația muzicală, atunci când ea apare, îl descrie pe acesta doar 
din punct de vedere acustic, fără însă a fi un simbol al semnificaţiilor sale), traseu 
prin care cântecul capătă consistenţa necesară (poate totuși nu și suficientă, precum 
în cazul limbajului) unei definiții de tip dicţionarial. Ca act social și cultural însă, 
cântecul reprezintă cu siguranță unul dintre artefactele importante ale unei culturi, 
iar prezenţa sa, sau a muzicii în general, este indispensabilă în orice enciclopedie. 
Studiul nostru nu își propune examinarea cântecelor din perspectiva cogniției 
muzicale, examinare în urma căreia ar putea fi formulate condițiile obiective 
necesare asimilării, reproducerii şi receptării unui anumit tip de muzică, ci 
intenționează descrierea comportamentului muzicii tradiționale prin prisma 
statutului de produs socio-cultural pe care îl are aceasta. Folosind mijloace 
moderne de investigație, cercetarea de faţă se raliază totuși temelor tradiționale ale 
etnomuzicologiei, precum compararea materialelor muzicale, stabilirea unui 
sistem de clasificare a acestora şi a unor posibile trasee evolutive, astfel că 
neapropierea dintre corpus și enciclopedie își poate justifica efortul de 
aprofundare. 

Pentru a detalia noţiunea de enciclopedie, ne vom întoarce la Umberto Eco, 
care face un scurt istoric al enciclopediei din Antichitate până la metamorfozele 
sale contemporane. De la primele exemple antice (Varro, Rerum divinarum et 
humanarum antiquitates; Plinius cel Bătrân, Historia Naturalis), trecând prin cele ale 
Evului Mediu (Isidor din Sevilla, Etimologiile, anonimul Physiologus sau 
Bartholomeus Anglicus cu al său De proprietatibus rerum) şi până la ambițiosul 
proiect iluminist concretizat în L'Encyclopédie, enciclopediile pot fi caracterizate ca 
având un grad însemnat de eterogenitate, putându-li-se imputa și organizarea 
deficitară (chiar haotică, dacă le privim dintr-o perspectivă modernă).! 
Recunoscând aspectul de „simplă acumulare de informaţii dezlânate” al 
enciclopediilor pre-moderne, Eco propune examinarea atentă a indicilor acestor 
lucrări pentru a demonstra tocmai contrariul.? Cele mai multe enciclopedii 
medievale sunt organizate descendent, pornind de la Dumnezeu şi ierarhiile 
cerești pentru a ajunge până la obiectele de uz casnic (lucru care nu ar trebui să ne 
mire, din moment ce scopul enciclopediilor era, la acea vreme, unul hermeneutic, 
de a explica cum trebuie să fie înţelese Scripturile). Mai târziu, în Novum Organum 
(1620), Francis Bacon întocmește un indice ideal, cu propria sa logică, ce porneşte 
de la corpurile cerești, fenomenele atmosferice, pământul, cele patru elemente, 
speciile naturale, şi care ajunge până la om, bolile sale şi leacurile aferente, 


1 O astfel de (aparentă) dezordine, regăsită într-o enciclopedie chineză, este punctul de plecare al cărții 
lui Michel Foucault, Cuvintele şi lucrurile, apărută la Editura Univers, Bucureşti, în 1996. 
2 Umberto Eco, op.cit., p. 32. 

hipismul și jocurile.! În „Cuvântul preliminar” la Encyclopédie (structurată în ordine 
alfabetică), Jean le Rond D'Alembert sintetizează tensiunea care s-a regăsit 
permanent între modelul arborelui și cel al labirintului (pe tot parcursul Evului 
Mediu şi al Renașterii, enciclopediile au continuat să se inspire din modul de 
organizare al arborelui lui Porfir), susţinând însă flexibilitatea şi multitudinea 
perspectivelor ce se regăsesc în cel din urmă model: „prin urmare, se pot închipui 
tot atâtea sisteme diferite ale cunoașterii umane câte mapamonduri cu proiecții 
diferite pot exista.”? Metafora labirintului este folosită și de Eco pentru a desemna 
edificiul universului aşa cum se prezintă el minții umane, străbătut de căi ambigue 
şi asemănări înșelătoare. Pentru acest autor, labirintul se prezintă sub forma unei 
reţele, în care orice punct poate fi în legătură cu orice alt punct, ce are ca rezultat o 
structură în permanentă transformare și care poate fi parcurs în direcții diferite.? 

Un alt aspect abordat de Eco este dimensiunea enciclopediilor. El propune 
termenul de „Enciclopedie Maximală”, pentru a desemna caracterul fictiv al 
reunirii tuturor faptelor şi cunoştinţelor omenești în paginile aceleiaşi lucrări. Ideea 
unei astfel de lucrări a fost „transformată în decursul veacurilor din utopie în 
conștiință a imposibilității cunoașterii globale”.+ Totuși, pentru a deveni operabilă, 
această virtual-infinită „Enciclopedie Maximală” poate fi dislocată în părți mai mici 
care să se rezume la înțelegerea unui singur context / domeniu. Aceste subunități 
ar fi reprezentate de către „Enciclopedia Medie” (comună atât specialistului cât şi 
vorbitorului obișnuit), cât şi de către „Enciclopediile Specializate”, a căror sumă ar 
constitui „Enciclopedia Maximală”, cea imposibil de atins.5 

Cele două dimensiuni ale enciclopediei discutate mai sus, anume modul 
său specific de organizare şi dimensiunile sale, ne permit alăturarea dintre aceasta 
şi corpusul etnomuzicologic. Structurarea acestuia din urmă poate părea de 
asemenea labilă, nicicând definitivă, ci în permanentă reconfigurare, în funcție de 
unghiul din care privim. Diverse criterii de ordonare precum genurile, funcția, 
localizarea geografică, numărul de silabe al versurilor, data culegerii, tiparele 
ritmice sau structurile tono-modale, pot oferi tot atâtea perspective prin care 
materialul corpusului, de altfel mut și inexpresiv, se poate mula pe diferite forme, 
căpătând de fiecare dată noi contururi şi reflexe. Fiecare dintre aceste criterii de 
organizare poate apropia de fiecare dată exemplare ale corpusului, care până 
atunci nu au mai fost puse laolaltă. Se ajunge astfel la modelul rețelei descris de 
Eco, unde elementele corpusului pot comunica, pe căi mai mult sau mai puţin 


1 Ibidem, p. 36. 
2 Ibidem, p 46. 
3 Ibidem, p. 51. 
4 Ibidem, p. 48. 
5 Ibidem, pp. 68-69. 


103 


apropiate, între ele, țesând în acest mod o „plasă” neregulată ce descrie harta 
tuturor traseelor posibile din cadrul corpusului. Prin aceste criterii de ordonare 
alese în analiza materialelor muzicale, corpusul renunță la aparenta sa 
inexpresivitate şi își demonstrează disponibilitatea latentă pentru o sofisticată 
dinamică a distanțelor şi apropierilor, lucru care facilitează şi obligă totodată la o 
reconfigurare a interogaţiei ştiinţifice. Tot din perspectiva enciclopediei trebuie să 
remarcăm că un corpus etnomuzicologic reprezintă de fapt o „Enciclopedie 
Specializată”, cu un domeniu de activitate bine definit, dar, din păcate, nici aceasta 
exhaustivă (o enciclopedie a cântecului vocal tradițional ar fi trebuit să cuprindă 
toate cântecele care s-au cântat vreodată în limba română, sau, dacă ar fi să-l 
urmăm pe Leibniz, inclusiv pe cele ce vor urma să fie cântate). 

În încercarea noastră de a stabili antecedentele istorice ale corpusului, va 
trebui să avem în vedere, pe lângă enciclopedie, forma specială de conservare a 
memoriei care este arhiva. Instituţie cu o vechime incontestabilă, arhiva este legată 
inseparabil de apariţia scrisului. În societățile care nu cunoșteau scrisul, rolul de 
depozitar al memoriei colective (cosmologie, mitologie, ritualuri) era exercitat de 
persoana sau persoanele cu vârstele cele mai înaintate. Pentru Paul Ricoeur, arhiva, 
întreprindere de substanță istorică, marchează momentul intrării în scriere a 
operației istoriografice. „La origine, mărturia e orală; ea e ascultată, auzită. Arhiva 
este scriere; ea e citită, consultată.”! Arhiva este cea care permite mărturiei orale să 
se desprindă de sine, de rostirea care o întruchipează, şi să-și creeze o 
individualitate nouă în materialitatea documentului. Această falie ce se creează, 
conform lui Ricoeur, între spunerea și spusul unui enunţ, îi permite acestuia din 
urmă să urmeze o traiectorie literară.?2 Relaţia cu documentul a fost dintotdeauna 
capitală pentru disciplinele ce integrează o importantă dimensiune istorică în 
profilul lor (fie că e vorba despre o istorie a filosofiei, a științei, a literaturii, a 
muzicii ş.a.) iar pentru aceste discipline, documentele au reprezentat, în mod 
tradițional, surse de interogaţii, atât asupra documentului însuși cât şi asupra lumii 
din care acesta provenea sau asupra celei în care ajunsese să se afle. De la el se 
spera reconstituirea, chiar şi parţială, a trecutului din care acesta provenea și care 
acum nu mai exista. Acesta este statutul tradițional al documentului în opinia lui 
Michel Foucault, limbajul unei voci reduse la tăcere, dar din fericire descifrabilă. 
Însă tot acelaşi autor face referire la o schimbare de atitudine intervenită în 
atitudinea recentă față de acest depozitar scris al memoriei: punerea sub semnul 
întrebării a documentului. „[...] istoria şi-a modificat poziţia față de document: ea 
îşi stabileşte drept sarcină principală nu să-l interpreteze ori să determine dacă 


1 Paul Ricoeur, Memoria, istoria, uitarea, Ilie şi Margareta Gyurcsik (trad.), Editura Amarcord, Timișoara, 
2001, p. 201. [Paul Ricoeur, La mémoire, l'histoire, l'oubli, Seuil, Paris, 2000]. 
2 Ibidem. 

spune adevărul și care este valoarea expresivă, ci să-l lucreze din interior [de le 
travailler de l'intérieur] şi să-l elaboreze: îl organizează, îl decupează, îl repartizează, 
îl ordonează, îl distribuie pe niveluri, stabileşte serii, deosebeşte ceea ce este 
pertinent de ceea ce nu este, reperează elemente, definește unități, descrie relații.”! 
Această schimbare a manierei de receptare a documentului este datorată deplasării 
atenţiei, sesizată de Foucault, de la continuităţi (epoci, perioade istorice) către 
rupturi, praguri şi discontinuități. Pornind de la schimbarea de perspectivă în care 
documentul nu mai reprezintă materia inertă a istoriei, autorul pășește mai departe 
pe calea consecinţelor, redefinind istoria ca fiind nu acea memorie milenară și 
colectivă, ci cea al cărei travaliu se desfășoară în perimetrul „formelor de 
remanență spontane sau organizate”, care sunt diferitele tipuri de documente: 
„pentru o societate, istoria reprezintă o anumită modalitate de a conferi un statut și 
o elaborare unei mase documentare de care ea nu se desparte.”? 

Cunoașterea istorică, ne spune Paul Ricoeur, are la bază triada urmă — 
document - întrebare. Fără aceasta din urmă, documentul - şi chiar arhiva în 
totalitatea ei — ar fi doar un obiect amorf, lipsit de legătură cu realitatea. 
Documentele vor începe să ofere răspunsuri doar dacă primesc întrebările 
potrivite, armele istoricului ce se cufundă într-o arhivă fiind aşadar întrebările, 
chestionarul.3 Mărturia consemnată în scris este un obiect mut și orfan; ea are 
nevoie de întrebări pentru a începe să vorbească, fiind, ca orice scriere, disponibilă 
oricui ştie să citească, fără a avea un destinatar anumit; în același timp, mărturiile 
de acest tip sunt orfane deoarece ele s-au desprins de autorii lor, fiind lăsate acum 
în grija unor persoane special abilitate (istoricii, cercetătorii, arhiviştii).+ Dar tocmai 
această desprindere de autorul lor asigură mărturiei scrise schimbarea statutului în 
cel de arhivă. Pe de altă parte, tot Paul Ricoeur este cel care recunoaște că „... orice 
pledoarie în favoarea arhivei va rămâne în suspensie, în măsura în care nu știm, și 
s-ar putea să nu știm niciodată, dacă transformarea mărturiei orale în mărturie 
scrisă, în document de arhivă este, din punctul de vedere al utilității sau al 
inconvenientelor sale pentru memoria vie, leac sau otravă — pharmakon...”5 

La fel ca și în cazul istoriei, etnomuzicologia are în arhivă una dintre 
principalele surse de investigaţie. Primele arhive etnomuzicologice au fost 
înființate în 1899 la Viena (Phonogramm-Archive) şi în 1900 la Berlin. Pentru 
etnomuzicologie, acest gen de instituţii au reprezentat, decenii de-a rândul, matca 


1 Michel Foucault, Arheologia cunoașterii, Bogdan Ghiu (trad., note şi postfață), Editura Rao, București, 
2010, p. 11. [L'Archeologie du savoir, Gallimard, Paris, 1969]. 

2 Ibidem, pp. 11-12. 

3 Paul Ricoeur, op.cit., pp. 215-216. 

4 Ibidem, p. 204. 

5 Ibidem, p. 203. 

în care s-au revărsat materialele culese de cercetători (până spre mijlocul secolului 
XX se putea întâmpla ca unii dintre aceștia să fie amatori), de aici fiind extrase 
ulterior colecţiile tipărite sau înregistrările audio. Fie că sunt constituite din 
materiale folclorice adunate din toate colţurile lumii, fie doar din folclorul unei 
singure regiuni sau ţări, arhivele de acest fel reprezintă, fiecare în parte, un univers 
în sine. Beneficiind din plin de inventarea fonografului, iar mai apoi de 
perfecţionarea tehnicilor de înregistrare audio și video, arhivele de folclor sunt 
locul în care culturile muzicale tradiționale pot fi analizate independent de situaţia 
în care au fost produse, separându-se astfel munca de teren de analiza individuală. 
Arhiva devine astfel echivalentul laboratorului din ştiinţele naturii.! În 
contemporaneitate, când suporturile analogice — precum cel al fonografului — au 
făcut loc suporturilor digitale, activităţile „clasice” ale arhivei s-au văzut nevoite să 
se supună unor reconsiderări. Procesul de digitalizare este însă unul anevoios, 
necesitând importante resurse umane și materiale și, pe deasupra, nu este nici el 
lipsit de riscuri?. Un aspect îmbucurător al acestui proces este cel al deschiderii 
arhivelor spre publicul larg, imprimarea materialelor muzicale pe diferite 
suporturi audio reuşind să propage o informaţie la care, până nu demult, aveau 
acces doar specialiștii. Un exemplu de adaptare la tehnologiile prezentului este cel 
de informatizare a colecţiilor de muzică folclorică ale „Institutului de Muzicologie 
al Academiei Ungare de Ştiinţe”, unde, începând de la mijlocul anilor '90, s-a 
realizat o bază de date electronică care permite regăsirea tipurilor principale ale 
vechilor cântece populare maghiare clasificate după caracteristicile muzicale, după 
datele geografice şi după condiţiile achiziţionării lor. 

Deși prezentat până acum în umbra mai celebrelor sale rude, enciclopedia 
şi arhiva, corpusul are la rândul său o istorie nu mai puţin relevantă pentru 
discuţia de față. Termenul de corpus este unul de origine latină, care avea în 
Antichitate înțelesul de „corp”. Însă metodele de lucru cu corpusurile lingvisticii 
moderne își au originea în secolul al XIII-lea al Evului Mediu latin, când călugării 
ce se îndeletniceau cu studiul Bibliei indexau cuvintele întâlnite în Scripturi, pentru 
a realiza în final o lungă listă de concordanţe ce cuprindea numărul și locul 
apariției cuvintelor din Biblie. Această practică exegetică avea drept ţel final 


1 Maurice Mengel, „De la prăfuitele arhive la viitorul digital. Noi provocări pentru etnomuzicologie”, în 
Laurent Aubert, Memorie activă. Omagiu lui Constantin Brăiloiu, Speranţa Rădulescu (trad.), Editura 
Martor, București, 2011, p. 164. 

2 Pentru o discuție mai amplă asupra avantajelor, dar și a dezavantajelor transpunerii materialelor 
muzicale în format digital, a se vedea Nicolae Teodoreanu, „Fondul audio al Institutului de Etnografie 
şi Folclor «Constantin Brăiloiu». Impactul noilor tehnologii”, în Laurent Aubert, Memorie activă. Omagiu 
lui Constantin Brăiloiu, op. cit. pp. 168-172. 

3 Pâl Richter, „Colecţia completă de cântece populare maghiare a lui Bela Bartok”, în Laurent Aubert, 
op.cit., p. 234. 

demonstrarea faptului că Biblia este un mesaj divin, armonios realizat, și nu o 
colecție oarecare de texte. Prima astfel de concordanță cunoscută — Concordantie 
Morale, bazată pe textul Vulgatei — este atribuită Sfântului Anton de Padova (1195- 
1231). Această practică a continuat de-a lungul secolelor, însă astăzi munca pentru 
o astfel de lucrare este facilitată enorm datorită computerelor, care refac volumul 
de muncă a 500 de călugări în mai puţin de o secundă. Corpusurile moderne îşi au 
şi alte origini decât cele provenite din mediile eclesiastice, cu toate că, în anii '50, 
preotul iezuit Roberto Busa începe să lucreze la indexarea electronică a cuvintelor 
ce apar în toate lucrările Sfântului Thoma d'Aquino (Index Thomisticus), iniţiativă 
terminată spre finalul anilor '70.! 

În varianta lor actuală, corpusurile sunt datorate cercetărilor din 
lingvistică, fiind alcătuite pentru a facilita analizele lingvistice. Deşi nu a avut 
dintotdeauna acest înțeles, termenul „corpus” semnifică astăzi o colecție adnotată 
de texte reunite într-o bază de date în format electronic.? Cercetările care se 
desfășoară cu ajutorul corpusurilor pot fi împărţite în două categorii principale: 
cercetări bazate pe corpus (corpus-based linguistics) — cele care folosesc corpusul cu 
scopul de a valida, a perfecționa sau, dimpotrivă, de a invalida o teorie sau ipoteză 
deja stabilită în literatura de specialitate, şi cercetări conduse de corpus (corpus- 
driven linguistics) — cele în care corpusul este considerat ca având legile sale proprii, 
legi pe care cercetătorul are datoria să le descopere în urma analizei corpusului, 
ipotezele şi teoriile apărând așadar la finalul analizei.? Progresul în domeniul 
lingvisticii corpusurilor a fost oarecum lent până în anii '80-90, când revoluţia 
hardware şi software a permis o mai mare capacitate de stocare a cuvintelor şi o 
mai mare viteză de procesare a corpusurilor. Primele corpusuri, apărute în anii '60, 
au trasat direcţiile pe care aceste colecţii trebuiau construite și întreținute. 
Corpusul Universităţii Brown (Brown Corpus), edificat în acea perioadă, conţinea 
texte scrise ce totalizau deja un milion de cuvinte. În câteva decade, corpusurile au 
ajuns să numere miliarde de cuvinte, iar astăzi ele sunt practic nerestricționate, 
dacă avem în vedere disponibilitatea textelor on-line. 

Cele discutate până acum ne permit să aprofundăm însușirile corpusului 
ca instrument al cunoașterii și relaţia sa cu inițiative similare precum arhiva, 


1 Michael McCarthy, Anne O'Keeffe, „What are corpora and how have they evolved?”, în Michael 
McCarthy, Anne O'Keeffe (eds.), The Routledge Handbook of Corpus Linguistics, Routledge, Milton Park, 
Abingdon / Madison Ave, New York, 2010, pp. 3-13. 

2 Graeme Kennedy, An Introduction to Corpus Linguistics, Longman, London & New York, 1998, p. 3. 

3 Tony McEnery, Andrew Hardie, Corpus Linguistics: Method, Theory and Practice, Cambridge University 
Press, Cambridge, 2012, pp. 5-6. 

4 Internetul este văzut astăzi ca un hipertext; relevantă aici este o lucrare precum cea a colectivului 
format din Olga Pombo, António Guerreiro și António Franco Alexandre, Enciclopedia e Hipertexto, 
Lisbona, Editura Duarte Reis, 2006. 

enciclopedia sau dicționarul. Ceea ce particularizează corpusul este în primul rând 
motivaţia alcătuirii sale: dacă enciclopedia sau dicționarul sunt intenţionate ca 
demersuri explicative și structurate în consecinţă (fiecare termen are o singură 
ocurenţă cu scopul de se evita redundanţa, definițiile sau explicaţiile sunt corelate 
unele cu altele astfel încât să se evite contradicţiile, ordinea expunerii nu este una 
întâmplătoare ci dictată de criterii bine precizate), corpusurile nu au o coerenţă 
internă la fel de strictă ca cea a dicționarului și nici o desfăşurarea expozitivă ca cea 
a enciclopediei, ele fiind mai degrabă o aglomerare de informaţii care capătă un 
contur la finalul demersului ştiinţific, spre deosebire de dicționar, enciclopedie (și 
chiar arhivă), pentru care relevanţa informaţiilor conţinute stă tocmai în modul în 
care acestea sunt structurate de la bun început de către autor(i). Cel puţin la fel de 
cuprinzător ca o arhivă (de texte sau muzicală), avantajul principal al corpusurilor 
este acela de a putea, la finalul unei cercetări, obține informaţii care să poată fi 
introduse într-un dicționar (într-adevăr, o parte din dicționarele actuale au fost 
alcătuite pe baza cercetărilor din lingvistica corpusurilor) sau într-o enciclopedie 
(informaţii referitoare la diferite dialecte lingvistice sau muzicale). Inferior, așadar, 
ca instrument de contabilizare a cunoștințelor, corpusul este însă foarte eficient în 
ceea ce priveşte obținerea de noi informaţii sau în clarificarea unor informaţii deja 
dobândite. 

Corpusul, ca de altfel şi arhiva sau enciclopedia, reprezintă un demers 
extrem de ambițios. La fel cum istoria, la modul ideal, ar fi depozitara tuturor 
faptelor omeneşti adunate de-a lungul existenţei noastre ca specie, corpusul ideal, 
indiferent de domeniul pe care își propune să-l acopere, va trebui să fie o 
reprezentare cantitativă exhaustivă a acelui domeniu. Dar, după cum am văzut 
deja la Eco, astfel de „Enciclopedii Maximale” sunt doar ficțiuni intelectuale, 
imposibil de realizat în practică. Tot ceea ce poate face istoricul (dar și cercetătorul 
din ştiinţele naturii, fie el pasionat de botanică, zoologie, paleontologie sau 
geologie) este să creeze o naraţiune pe baza datelor — mai multe sau mai puţine — 
de care dispune.! Pentru anumite discipline, cele care își trag seva din descoperirea 
şi analizarea urmelor și a mărturiilor lăsate de diferite civilizaţii de-a lungul 
vremurilor (fie ele arheologie, antropologie, etnomuzicologie), afirmaţia lui Michel 
de Certeau referitoare la istorie le poate fi atribuită cu ușurință: „A concepe istoria 
ca o operaţie va însemna a încerca, la un mod neapărat limitat, a o înţelege ca 
raport între un loc (o recrutare, un mediu, o meserie), niște proceduri de analiză (o 
disciplină) şi construirea unui text (o literatură)”.? Dacă în cazul unui corpus 


1 Fundamentală pentru problema istoriei ca naraţiune este cartea lui Haydn White, Metahistory: the 
historical imagination in nineteenth-century Europe, John Hopkins University Press, Baltimore, Maryland, 
1973. 

2 Michel de Certeau, L“Ecriture de l'histoire, p. 64, apud Paul Ricoeur, op.cit., p. 202. 

etnomuzicologic prima dintre aceste trei etape se realizează odată cu alcătuirea 
corpusului, alegerea metodelor de analiză este cea care se face răspunzătoare de 
constituirea textului, toate dând naștere acelei naraţiuni care se va desprinde 
(poate chiar detașa) de corpus, când analiza se va fi încheiat. 


2. Comparaţia 


Ca proces cognitiv, comparaţia face parte din arsenalul zilnic de operaţii 
mentale ale omului. Comparaţia este de altfel unul dintre cele mai intuitive moduri 
de cunoaștere, unul pe cât de simplu pe atât de eficient. El este propriu oricărui 
demers ştiinţific, chiar dacă în puţine domenii bazele folosirii sale sunt teoretizate 
şi comparaţia este folosită în mod explicit ca instrument de investigare. Explicit sau 
implicit, comparaţia stă la baza mai multor științe umaniste. Lingvistica comparată, 
dezvoltată în Europa în perioada modernă, își are rădăcinile în munca teologilor şi 
filologilor din primele secole creștine, care au lucrat la crearea unei variante optime 
a Sfintei Scripturi, care să țină cont de variantele acesteia în limbile greacă, latină 
sau ebraică. În antropologie, abordarea comparatistă a cunoscut o importantă 
dezvoltare în secolele al XIX-lea și al XX-lea, prin cercetători ca Edward B. Tylor, A. 
Radcliffe Brown sau Claude Lévi-Strauss. Dar chiar şi în afara cercului științelor 
umaniste întâlnim domenii precum dreptul comparat sau anatomia comparată. 

Muzicologia nu face nici ea excepţie când vine vorba despre folosirea 
comparației în investigaţiile sale specifice. Vasile Herman vorbește despre o 
„revoluţie” în compunerea dar și în analizarea muzicii, datorată utilizării tehnicilor 
de calcul sau a semioticii. Ca o consecinţă a acestui fapt, dezvoltarea unei analize 
muzicale comparate își găsește jusificarea în faptul că oferă o perspectivă mai largă 
asupra fenomenului muzical decât analiza de tip tradițional. Scopul acesteia este 
dezbaterea largă a stilului și a mijloacelor de expresie folosite de compozitori în 
operele lor muzicale prin analizarea celulelor şi motivelor generatoare, a 
profilurilor tematice și a filiaţiilor ce se pot stabili între teme.! Tot despre o analiză 
comparată se poate vorbi şi atunci când sunt puse față în față cele mai folosite 
ediții ale Sonatelor și Partitelor pentru vioară solo de J. S. Bach, cu manuscrisul 
compozitorului. Aici, punctele vizate de cercetarea comparată sunt notarea 
valorilor, modurile şi direcţiile de arcuş, semnele de frazare, digitaţiile, 
ornamentele, dinamica și agogica.? 


1 Vasile Herman, Analiza muzicală comparată, Editura Media Musica, Cluj-Napoca, 2008, pp. 3-6. 
2 Victoria Nicolae, Contribuţii la o cercetare comparativă a celor mai utilizate ediții ale Sonatelor şi Partitelor 
pentru vioară solo de J. S. Bach, Conservatorul de Muzică „Gheorghe Dima”, Cluj-Napoca, 1989, p. 3. 

Folclorul este prin definiţie o disciplină comparativă, datele culese de către 
cercetători fiind supuse unor analize care să ateste înrudirile sau diferenţierile cu 
materialele deja cunoscute. Astfel, Petru Caraman, pe baza analizei comparate a 
colindelor (româneşti sau din alte ţări est-europene), stabileşte tipurile 
caracteristice ale acestui gen și afirmă că cel mai important pentru popoarele din 
Europa de Est este tipul ucrainiano-bulgaro-român. Tot prin acest demers, 
folcloristul caută să stabilească originea și direcțiile de răspândire a obiceiului 
colindatului în aria geografică avută în vedere.! 

Etnomuzicologia este o disciplină pentru care comparaţia, după cum 
afirma Constantin Brăiloiu, „devenea [în secolul al XIX-lea] legea supremă și 
raţiunea de a fi a disciplinei nou-născute” şi care avea să își păstreze același statut 
cel puţin până la momentul în care etnomuzicologul român scria aceste rânduri.? 
La începuturile organizării sale instituționale (în așa-numita școală de la Berlin ai 
cărei membri marcanţi au fost Curt Sachs, Eric von Hornbostel și Carl Stumpf) 
etnomuzicologia era denumită de fapt muzicologie comparată, tocmai pentru a 
recunoaște importanţa pe care această metodă o avea în cadrul disciplinei, dar şi 
ambițiile sale ultime, acelea de a oferi o descriere, realizată prin comparare, a 
culturilor muzicale de pe tot întinsul globului. Guido Adler amintea deja, într-un 
faimos eseu din 1885, de o ramură a muzicologiei sistematice denumită 
muzicologie comparată, care avea ca scop compararea cântecelor tradiționale ale 
diferitelor popoare, ţări şi teritorii, grupându-le și ordonându-le în funcţie de 
varietatea caracteristicilor acestora. Pentru Adler, însăși muzicologia ca domeniu 
de investigare apare pentru prima dată în momentul în care sunetele muzicale sunt 
comparate și analizate în mod rațional, potrivit înălțimii fiecăruia.+ Paradigma 
ştiinţelor naturii, foarte puternică pentru întreg climatul intelectual al secolului al 
XIX-lea, se reflectă puternic și în gândirea lui Guido Adler, unde muzicologia — 
ştiinţa ce trebuia să descopere regulile pe baza cărora arta s-a format și s-a 
dezvoltat în diverse perioade — trebuia să opereze în maniera științelor naturii, 
dacă vroia să obţină rezultate de o precizie asemănătoare. Astfel, inducția 
(extragerea, din mai multe exemple, a aspectelor comune și a diferențelor) și 


1 Petru Caraman, Colindatul la români, slavi și la alte popoare. Studiu de folclor comparat, Editura Minerva, 
București, 1983, p. 4. 

2 Constantin Brăiloiu, „Viaţa anterioară”, în Constantin Brăiloiu (aut.), Emilia Comișel (ed.), Opere, vol. 
II, Editura Muzicală, București, 1969, p. 193. 

3 Erica Mugglestone, „Guido Adler's «The Scope, Method and Aim of Musicology» (1885): An English 
Translation with an Historico-Analytical Commentary”, în Norma McLeod (ed.), Yearbook for Traditional 
Music, vol. 13 (1981), p. 13. 

4 Ibidem, p. 5. 

abstracţia (selectarea anumitor concepții dintr-o plajă extinsă de posibilităţi) devin 
bazele metodologiei muzicologice.! 

Etnomuzicologi contemporani, precum Bruno Nettl, pun la rândul lor 
accentul pe comparație în definiția pe care o dau etnomuzicologiei: 
etnomuzicologia este studiul oricărei muzici dintr-o perspectivă comparată, în care 
fiecare muzică este văzută ca făcând parte dintr-o lume de muzici.? Definiţia 
aceasta nu este una foarte diferită de cea dată de Adler, doar că în cazul acestuia 
din urmă, după cum remarca Martin Clayton, comparaţia era rezervată muzicilor 
non-europene, celor care aveau prea puţine în comun cu arta înaltă a Occidentului 
civilizat. Bineînţeles, între cei doi autori este o diferență cronologică de mai bine 
de jumătate de secol, timp în care, sub influența antropologiei culturale şi a 
studiilor post-coloniale, muzicile tradiționale au încetat a mai fi considerate 
inferioare în fața muzicii culte apusene, iar etnomuzicologia a ajuns să fie 
considerată ca fiind studiul muzicii în cadrul culturii (Alan P. Merriam). Nettl 
remarcă faptul că, dacă la începuturile sale etnomuzicologia era un domeniu al 
comparației, cu timpul (și în special după cel de-al doilea război mondial), aceasta 
a devenit din ce în ce mai desuetă, fiind suspectată că oferă interpretări improprii 
ale culturilor muzicale pe baza asemănărilor şi diferențelor.+ Deficienţele care au 
marcat începuturile acestei discipline au fost remarcate și evidenţiate și de 
Constantin Brăiloiu care critică în mai multe ocazii teoria monogenezei susținută 
de unii comparatiști, care afirmau că bunurile culturale (inclusiv cele muzicale) își 
avea originea într-un singur focar, din care s-au extins treptat pe tot pământul, dar 
care au evoluat într-un mod desăvârşit doar în civilizaţia europeană. În funcţie de 
aceasta, restul civilizaţiilor erau considerate a se afla pe diferite trepte de 
dezvoltare (epoca fierului, epoca bronzului, evul mediu), iar muzica lor, 
împotmolită undeva pe drumul ce trebuia să ducă cu necesitate la arta cultă a 
Europei.5 

Această perspectivă euro-centrică a fost dominantă atâta timp cât au 
supraviețuit imperiile coloniale ale occidentului, teoria şi practica 
etnomuzicologică ajungând să susțină deseori, implicit sau explicit, politicile 
expansioniste ale acestor imperii. Suspiciunea față de metoda comparatistă în 
etnomuzicologie a fost întreținută și de faptul că cei care se aventurau să facă 


1 Ibidem, p. 16. 

2 Bruno Nettl, The Study of Ethnomusicology. Thirty-one Issues and Concepts, University of Illinois Press, 
Urbana & Chicago, 2005, p. 60. 

3 Martin Clayton, „Comparing music, comparing musicology”, în Martin Clayton, Trevor Herbert, 
Richard Middleton (eds.), The Cultural Study of Music: A Critical Introduction, Routledge, New York, 
2003, p. 58. 

4 Bruno Nettl, op.cit., p. 61. 

5 Constantin Brăiloiu, „Etnomuzicologie II. Studiu intern”, în op.cit., p. 175. 

generalizări pe baza acestei metode aveau la dispoziţie — între finalul secolului al 
XIX-lea şi începutul secolului al XX-lea — un număr limitat de exemple muzicale pe 
baza cărora își întemeiau concluziile. Bartók însuși remarca această lipsă a unor 
culegeri de muzică tradiţională suficiente, spunând că pentru a putea efectua 
comparații, 50 sau 100 de exemplare sunt insuficiente, abia de la câteva mii încolo 
cercetarea putând să capete credibilitate.! Mai mult decât atât, se întâmpla uneori 
ca în demersul analitic să fie selectate doar acele exemple muzicale care serveau 
unei comparații cât mai edificatoare, a celor ce puteau susține teza discutată.? Ca o 
reacţie la această lipsă a unor materiale muzicale suficiente, etnomuzicologii vor 
ajunge să se dedice (după 1950) studiului unei singure culturi, un studiu 
aprofundat ce putea dura uneori chiar o viaţă întreagă, un tip de cercetare care, 
deşi recunoștea existența unor asemănări între unele elemente muzicale ce aparțin 
unor culturi diferite, concluziona că, până la urmă, fiecare cultură are o muzică atât 
de distinctă, încât orice încercare de comparaţie se găsea în dificultate 
metodologică şi conceptuală. O alternativă la această super-specializare, una care 
să conserve în același timp avantajele comparaţiei este oferită de Constantin 
Brăiloiu, care, după ce înființează la Geneva o arhivă muzicală în care se regăsesc 
numeroase exemple muzicale de pe toate continentele, reușește, pe baza studierii 
acestor materiale, să pătrundă în alcătuirea profundă a muzicilor tradiţionale, 
degajând unele dintre regularităţile de ordin ritmic sau melodic comune unor 
repertorii situate în arii geografice aflate la mari distanțe una de alta. Doar 
consultarea unei astfel de arhive a oferit cercetătorului cunoștințele necesare 
desprinderii de nivelul la care contrastele observabile în interiorul aceleiași culturi 
nu făceau altceva decât să nedumerească şi să facă riscantă formularea oricăror 
teorii sau ipoteze, oferind în schimb posibilitatea înaintării unor concluzii care să 
ţină cont de manifestări muzicale din regiuni precum Africa, Asia sau Oceania.* 
Bruno Nettl atrage atenţia asupra faptului că etnomuzicologii au operat 
deseori pe baza comparaţiei, dar nu au reușit niciodată să se pună de acord între ei 
asupra unei metode unitare de comparație, așa cum au făcut de exemplu lingviștii 
sau antropologii. Aceasta în pofida faptului că eminenţi cercetători au menționat 
explicit înrudirile acestei metode cu practici similare din anatomie (Hornbostel) 
sau lingvistică (Bartók). Începând de la Hornbostel — ale cărui studii, deși nu făceau 
referire explicit la comparaţiefoloseau totuși un singur model analitic în cercetarea 


1 Bela Bartok, „Comparative Music Folklore” (1912), în Bela Bartók (aut.), Benjamin Suchoff (ed.), Essays, 
Faber & Faber, London, 1976, p. 155. 

2 Patrick E. Savage şi Steven Brown, „Toward a New Comparative Musicology”, în Analytical Approaches 
to World Music, v. 2/2 (2013), p. 158. 

3 Bruno Nettl, op.cit.., p. 63. 

4 Constantin Brăiloiu, „Viaţa anterioară”, în op.cit., pp. 217-218. 

muzicii diferitelor culturi — până la Alan Lomax și al său sistem de clasificare a 
culturilor în funcţie de producţiile vocale specifice fiecăreia, au fost propuse mai 
multe modele de comparaţie a stilurilor muzicale, a repertoriilor sau a pieselor 
individuale, fiecare cu un grad mai mare sau mai mic de succes și de recunoaştere 
în rândul specialiștilor.! 

O altă critică la adresa comparaţiei, amintită de același autor, este cea 
formulată de etnomuzicologi originari din afara spaţiului European (sau cel puţin 
vest-european). Unii dintre aceștia afirmă că nu poţi cunoaşte o cultură decât dacă 
aparţii acelei culturi. În acest caz, fiecare cercetător are unica posibilitate. (şi 
îndreptățire) de a studia și cunoaşte realitățile muzicale specifice culturii căreia îi 
aparţine, situaţie în care comparaţia nu numai că își pierde legitimitatea, dar 
devine de-a dreptul imposibil de realizat. Asemenea critici au fost formulate şi în 
etnomuzicologia românească, în perioada interbelică, într-un climat politic marcat 
de derapaje naţionaliste (critici la care şi Bartok a fost supus). Dacă în perioada 
interbelică naționalismul a fost cel răspunzător pentru astfel de poziţii, ideea 
insider-ului ca singurul capabil să-şi înţeleagă propria cultură a fost favorizată în 
decadele postbelice de ascensiunea antropologiei culturale şi de metodele sale de 
operare care au fost preluate și de către etnomuzicologi. În această nouă 
paradigmă, muzica reflectă cultura din care face parte, iar etnomuzicologia este o 
metodă de studiu care poate fi aplicată tuturor sistemelor muzicale de pe pământ.? 
O doză de precauție este totuși necesară atunci când sunt comparate două sau mai 
multe culturi muzicale diferite, deoarece, așa cum aminteşte și Nettl, pornind la 
drum cu prezumția neutralității lor ştiinţifice, specialiștii au fost totuși deseori 
înclinați să pună în evidență omogenitatea în detrimentul diversității. Asemenea 
concluzii au fost trase în cea mai mare parte pe baza similitudinilor dintre culturi, 
genuri muzicale sau melodii, deoarece descoperirea unor asemenea similitudini 
poate impresiona mai ușor cercetătorul comparativist și îi pot demonstra cu mai 
mare ușurință ideile.+ 

Chiar dacă a intrat într-un con de umbră în cea de-a doua jumătate a 
secolului al XX-lea, comparaţia a rămas prezentă, fie şi în subtext, în analiza 
etnomuzicologilor. Recent, avantajele abordării comparative au fost din nou aduse 
în discuţie, având acum avantajul unor colecţii muzicale considerabil mai bogate 
decât la începutul secolului trecut și al tehnicilor de calcul automate. O astfel de 
inițiativă care propune reconsiderarea muzicologiei comparate stabilește cinci 


1 Bruno Nettl, op.cit., p. 66, 71. 

2 Ibidem., p. 67. 

3 Alan P. Merriam, „Ethnomusicology. Discussion and Definition of the Field”, în Ethnomusicology, 
Vol. 4, Nr. 3, 1960, pp. 110-111. 

4 Bruno Nettl, op.cit., pp. 68-69. 

direcţii în care s-ar putea concretiza o astfel de cercetare: 1. clasificarea; 2. evoluția 
culturală a muzicii (procesele de transmitere, variație și selecție a materialelor 
muzicale); 3. muzica și istoria rasei umane (muzica ca artefact uman și document 
istoric); 4. universaliile muzicale (culturale sau biologice) și 5. evoluţia biologică a 
muzicii (originea muzicii şi funcţiile sale adaptative).! Acești autori propun 
alcătuirea, dintr-un material disponibil cât mai vast, a unor mostre muzicale 
(sample-uri) cât mai caracteristice pentru culturile ce urmează a fi comparate (este 
menționat faptul că în studiile anterioare cele mai flexibile, astfel de mostre au fost 
cele alcătuite din 30 de exemplare). Aceste mostre pot fi apoi comparate, fie 
manual fie automat, modele ale unor astfel de operaţii nelipsind din literatura de 
specialitate. 

O altă pledoarie în favoarea unei muzicologii comparate vine din partea 
lui Nicholas Cook, care remarcă, la rândul său, faptul că odată cu transformarea 
„muzicologiei comparate” în „etnomuzicologie”, cu alte cuvinte odată cu 
retrogradarea comparației din preocupările cercetătorilor din domeniu, a fost scos 
în prim plan și specialistul dedicat cunoașterii unei singure culturi. Ceea ce 
sesizează însă Cook cu mare acuitate este că această schimbare de paradigmă de la 
extensiv la intensiv s-a suprapus cu apariţia unei noi posibilități de analiză 
muzicologică — cea automată, în care calculatorul putea realiza cu mult mai mare 
ușurință dezideratele propuse de comparatiștii de la începutul de secol XX. Astfel, 
posibilitatea comparării unor vaste cantităţi de date a apărut chiar în momentul în 
care această idee se demodase deja. Acest fapt nu a putut avea ca rezultat decât o 
marginalizare a metodelor computaționale în cadrul acestei discipline.? Pentru 
autorul menționat, analiza computaţională oferă şansa unei reprezentări obiective 
a muzicii, unde comparaţia, efectuată rapid şi precis, poate duce la identificarea 
unor caracteristici importante pentru materialul studiat. Pentru a-și susține poziția, 
Cook descrie o serie de astfel de experimente efectuate cu un soft denumit The 
Humdrum Toolkit, soft dedicat cercetării muzicale, datorat lui David Huron de la 
Ohio State University şi ale cărui rezultate nu au întârziat să apară. 


2.1. Comparatia în etnomuzicologia românească 


În etnomuzicologia românească nu există studii care să teoretizeze 
comparaţia, să-i detalieze metodele sau să-i stabilească un numitor comun. Există 
însă numeroase studii care folosesc comparaţia, fie explicit, fie implicit, ca o 


1 Patrick E. Savage, Steven Brown, op.cit., p. 150. 
2 Nicholas Cook, „Computational and Comparative Musicology”, în Clarke, Eric și Nicholas Cook 
(eds.), Empirical Musicology, Oxford University Press, Oxford, 2004, p. 103. 

practică de la sine înţeleasă în analiza etnomuzicologică. Vom rezuma mai jos trei 
astfel de studii. 

Studiind segmentarea cu simetria specifică de 1 + 2 + 1 a strofelor de patru 
rânduri, Ileana Szenik observă că într-una din grupele melodice de stil modern 
românesc elementele constitutive seamănă în mod izbitor cu acele melodii 
occidentale și maghiare în care Z. Kodály căutase precedentele formării stilului 
nou maghiar.! Aceste melodii, ajunse în folclorul maghiar pe filiera repertoriului 
religios sau / şi laic de origine vest-europeană sau slavă nordică, sunt caracterizate 
prin forma arhitectonică a unei melodii de patru rânduri cu structura AASBA. În 
folclorul românesc, acest tipar s-a răspândit prin intermediul proliferării unui 
repertoriu eterogen de cântece semiculte autohtone.? Conţinutul versurilor 
românești în unele variante cât şi structura metrică atestă această proveniență 
străină de cultura tradițională. Redăm mai jos varianta maghiară ce a servit drept 
etalon, în funcție de care s-au comparat și clasificat variantele românești: 


Exemplul 1: varianta maghiară considerată etalon al comparaţiei realizate de Ileana Szenik 

De la acest model, autoarea porneşte la delimitarea a 7 grupe de variante 
în care se pot grupa melodiile desprinse din exemplul de mai sus. Grupele de 
variante se distanțează treptat de modelul inițial prin schimbarea modului (din 
majore devin minore), prin adăugarea unui refren de sprijin care să completeze 
tiparul românesc octosilabic, prin reformulări ritmice, modificarea profilurilor 
melodice sau chiar schimbări mai importante de structură cum ar fi contopirea 
primelor două rânduri melodice într-unul singur. Toate aceste modificări au 


1 Ileana Szenik, „Folclorizarea variantelor românești ale unui model melodic occidental”, în Ileana 
Szenik, Studii de etnomuzicologie, vol. III, Editura Media Musica, Cluj-Napoca, 2008, p. 30. 
2 Ibidem, pp. 32-33. 

survenit ca o formă de adaptare a tiparului melodic occidental la specificul 
cântecului românesc. Repertoriul studiat este unul românesc, fiind originar 
aproape exclusiv din Transilvania (după cum era și de aşteptat, având în vedere 
apariţia sa pe filieră ungară şi / sau vest-europeană), dar prin a cărui comparaţie 
pot fi sesizate relaţii între diferitele forme de manifestare a acestuia atât pe plan 
regional (Transilvania) cât şi pe plan internaţional (comparaţia variantelor locale 
cu cele ungurești și europene). Având în vedere că studiul de față analizează un 
număr relativ restrâns de variante melodice, analiza comparată a putut pătrunde 
până în cele mai mici detalii și a putut delimita precis grupele de variante în care 
acest tipar melodic şi-a stabilit formele. O astfel de analiză manuală se poate 
dovedi eficace în cazul în care materialul de analizat nu depăşeşte ordinul zecilor, 
însă odată ce acest număr crește peste o anumită limită, analiza comparată pierde 
inevitabil din calitate dacă nu apelează la metode automate de calcul. 

O altă abordare comparatistă este cea a Emiliei Comișel care își propune 
studierea elementelor comune în muzica folclorică a popoarelor balcano- 
danubiene și mediteraneene (regăsim și aici tentaţia de care amintea Bruno Nettl și 
care o reprezintă descoperirea elementelor comune și concluziile bazate pe 
acestea). Spre deosebire de cazul anterior, autoarea își însușește aici perspectiva 
comparativistă, declarând că „folclorul comparat constituie unul dintre mijloacele 
cele mai eficiente pentru cunoașterea unui grup uman, a istoriei şi a relaţiilor cu 
diferite popoare.”! Dihotomia similitudini / deosebiri este abordată aici prin 
stabilirea unui echilibru între termeni, similitudinile reflectând, potrivit autoarei, 
continuitatea unui fond genetic comun indo-european de bunuri materiale și 
spirituale, iar deosebirile marcând existența specificului fiecărui popor în tratarea, 
combinarea, alternanța și variația mijloacelor de expresie comune; totodată, 
diferenţele sunt datorate condiţiilor proprii de viaţă, trăsăturilor psihice, limbii 
vorbite și concepţiei estetice proprii. 

Comparaţia începe de la trecerea în revistă a genurilor, unde Emilia 
Comișel observă existența - în Franţa, Italia, Spania, Grecia și România - a 
cântecelor de leagăn, a repertoriului ceremonial de nuntă sau înmormântare, sau a 
repertoriului specific sărbătorilor de iarnă, toate cu trăsături poetice și muzicale 
comune. Paralelele se pot observa nu numai la nivelul conţinutului literar sau al 
funcţiei, ci şi în ceea ce priveşte structura. Astfel, cântecul de leagăn al acestor 
popoare (cu excepţia Greciei) are aceeași melodie strofică, puțin dezvoltată și 
aceeași melodie silabică în care refrenul specific devine un element tipic generator. 
În ceea ce priveşte cântecul epic, în afara unor subiecte literare comune deja 
binecunoscute, folclorul românesc împarte cu folclorul din zona avută în vedere 


1 Emilia Comişel, „Elemente comune în muzica folclorică a popoarelor balcano-danubiene și 
mediteraneene”, în Studii de muzicologie, vol. XVIII, Editura Muzicală, București, 1984, p. 250. 

„recitativul epic”, adică stilul muzical caracteristic stilului epic „clasic”. Cântecul 
propriu-zis are la rândul lui trăsături comune în culturile studiate: asocierea liberă 
a textului cu melodia; forma arhitectonică fixă, închisă, amplificată adesea cu un 
refren sau mai multe; material sonor variat, de la sisteme hexacordice la moduri 
medievale şi moduri moderne, diatonice sau cu elemente cromatice (cu secundă 
mărită); predominarea paralelismului major-minor sau structurii modale speciale; 
ritmică variată, în parlando rubato, giusto silabic, aksak sau în sistem divizionar. 
Trăsături comune se regăsesc și în genul vocal denumit la noi hore lungă sau 
cântec lung.! 

În continuare, Emilia Comișel face o analiză mai detaliată a unor elemente 
discursive precum melodica, materialul sonor sau forma arhitectonică. În ceea ce 
priveşte melodica, autoarea remarcă faptul că în melodia vocală tiparul metric de 6 
sau 8 silabe, cu structură binară, este general (la acesta adăugându-se desigur și 
tipare mai ample), melodiile pot fi silabice, melismatice sau mixte, iar profilul 
melodic descendent este preponderent în ultimul rând. Materialul sonor se 
prezintă de asemenea în mai multe grade de complexitate: de la sisteme pre- şi 
pentatonice, până la moduri medievale şi moduri hexa- sau heptatonice. Forma 
arhitectonică cunoaște principii comune de alcătuire a strofei melodice sau a 
perioadei în muzica instrumentală, cele mai răspândite fiind repetarea, variată sau 
nu, a motivelor melodice, iar gruparea lor se face în forme fixe (strofice) sau libere. 
Deosebirile încep să apară în ceea ce priveşte gruparea versurilor, la români 
neexistând strofe poetice, în timp ce la italieni sau greci se cunoaște această 
practică în anumite genuri. Pe de altă parte, dacă la români și greci repertoriul de 
stil vechi are la bază versuri izometrice, la celelalte popoare versurile sunt mai 
puţin simetrice în ceea ce privește rândurile melodice.? 

Concluzia autoarei este că acest tip de studiu comparat a scos la lumină o 
parte din elementele și trăsăturile comune folclorului popoarelor europene din 
bazinul mediteranean, trăsături care vin să confirme, pe de o parte, persistența 
unui fond străvechi de cultură comună, iar pe de altă parte existența unor 
interferenţe culturale răspunzătoare pentru împrumutul unor elemente sau a unor 
piese întregi care constituie un strat mai tardiv în evoluţia individuală a culturilor 
tradiționale analizate.3 Comparaţia realizată de autoare are la bază un număr 
relativ redus de exemple, însă, având în vedere data la care a fost scris acest studiu, 
comparațiile manuale nu puteau opera decât cu mostre limitate. Problema care se 
pune aici este cea a criteriilor de alcătuire a acestor mostre, şi nu ne îndoim de 
faptul că Emilia Comișel a fost un specialist capabil să adune laolaltă un număr 


1 Ibidem, pp. 256-260. 
2 Ibidem, pp. 263-275. 
3 Ibidem, pp. 279-280. 

restrâns dar reprezentativ pentru folclorul românesc, dar situaţia se complică 
atuncă când vine vorba de folclorul altor popoare / etnii, unde stabilirea unei 
mostre reprezentative s-ar putea dovedi o sarcină dificilă și riscantă pentru 
expertul într-un singur idiom muzical. Dar presupunând că alegem să lucrăm cu 
mostre gata construite de către specialiști străini, o astfel de abordare comparativă 
ca cea propusă aici, una de anvergură internaţională (sud-est europeană), analiza 
noastră riscă să rămână neconcludentă din lipsa comparării unui număr suficient 
de materiale. De altfel, o bună parte din concluziile studiului Emiliei Comişel ar 
putea fi extinse fără prea mari rețineri şi la alte zone geografice, unele chiar fără 
legătură cu bazinul mediteraneean sau descendența indo-europeană (o 
descendență care, în treacăt fie spus, are o asemenea vechime încât e greu de sperat 
că într-o zi vor putea fi exprimate lucruri concrete cu referire la ea, și nu doar 
generalități). Asta cu atât mai mult cu cât, după studiile elaborate de Constantin 
Brăiloiu în ultima parte a vieţii sale, cunoaştem deja că anumite tipare ritmice 
(ritmul giusto silabic, aksak sau cel al copiilor), practici interpretative (execuţia 
melismatică de tip „hore lungă”) sau structuri intonaţionale (pentatonia), sunt 
prezente pe tot cuprinsul globului și ar putea fi considerate drept constante 
universale (universale de care amintește și Emilia Comișel în studiul său). Astfel, 
pentru ca un studiu ca cel descris mai sus să aibă un grad mai mare de relevanţă, 
să poată stabili înrudiri sau disocieri de profunzime, este necesar un volum mai 
mare de informaţie şi o capacitate de calcul superioară celei oferite de intelectul 
omenesc. 

Ultimul studiu din etnomuzicologia românească care recurge la metoda 
comparației și pe care îl vom prezenta aici, aparține lui Ilarion Cocișiu și se 
numește „Despre răspândirea geografică a unui cântec de stea”!. Cocișiu foloseşte 
în studiul său metoda transcrierii sinoptice a variantelor, metodă deja folosită de 
Brăiloiu în studiile sale despre bocetul din Drăguș și cele din Oaș (1932 şi 1937) şi a 
cărui contribuție autorul ține să o amintească în debutul articolului. Acest tip de 
transcriere sinoptică reușește să pună în evidență tocmai momentele diferite ce 
apar între mai multe variante, facilitând astfel analiza comparată. Prima problemă 
pe care autorul o semnalează într-o astfel de abordare este alegerea melodiei tip, în 
funcţie de care să fie așezate variantele. După ce această misiune este îndeplinită, 
prezentarea variantelor se face în ordinea în care variațiile sunt din ce în ce mai 
multe şi mai îndepărtate față de tipul ales. Pe parcursul acestei îndepărtări treptate, 
acumularea diferențelor va avea ca rezultat crearea unui nou tip melodic ce poate 


! Apărut în revista Sociologie românească, nr. 10-12, anul III, octombrie-decembrie 1938 şi republicat în: 
Ilarion Cocișiu, Contribuţii la etnomuzicologia românească din prima jumătate a secolului XX, Editura 
Charmides, Bistriţa, 2014. 

fi studiat aparte. Pentru studiul său, Ilarion Cocișiu alege ca tip principal una din 
variantele găsite în culegerea lui Sabin Drăgoi, 303 colinde cu text şi melodie a: 


Exemplul 2: Tipul principal stabilit de Ilarion Cocișiu în studiul comparat al cântecelor de 
stea 

Zona în care se concentrează răspândirea acestui cântec este una unitară și 
cuprinde Ardealul de Sud cu judeţele (perioadei interbelice) Braşov, Făgăraș, Sibiu, 
Târnava-Mare, Alba şi o parte din Turda, Târnava-Mică şi Hunedoara. Pentru a fi 
sigur că analiza sa este ancorată coerent în realitatea muzicală a zonei studiate, 
autorul întreprinde cercetări de teren în satele din regiune pentru a culege variante 
şi pentru a observa cât de prezent este cântecul studiat în practicile ceremoniale de 
iarnă. Ajunge astfel să poată certifica existența a patru tipuri melodice principale 
ale acestui cântec, iar pe baza cercetării de teren indică, pentru fiecare localitate, 
tipul melodic dominant. Tot pe baza frecvenţei, autorul concluzionează că, având 
în vedere marea circulație a melodiei în judeţele Făgăraş și Târnava Mare, aceste 
zone sunt probabil locurile de origine ale cântecului.? 

După aceste consideraţii generale, Ilarion Cocişiu trece la o prezentare a 
tipului melodic întâi și a tuturor variantelor sale, măsură cu măsură, pentru ca mai 
apoi, din celelalte trei tipuri melodice rămase, să descrie doar melodia reper, fără a 
mai lua în considerare variantele. În final, după ce au fost analizate prin 
comparaţie toate variantele celor patru tipuri melodice principale, au fost 
desprinse câteva concluzii generale: modul folosit este cu preponderență majorul 
modern, cu ambitus de septimă, dar cu multe variante în care ambitusul este 
restrâns la o cvintă; cadenţele la primele trei tipuri se realizează pe treptele 1, 3, 3, 
1, iar la tipul patru pe treptele 5, 3, 3/1, 1; melodia are profil descendent şi se mișcă 
pe trepte alăturate şi terțe, rar în cvarte și cvinte; tempoul variază la metronom 
între 116 şi 208 pentru o optime; notele de ornament sunt puţine și se regăsesc la 
variantele culese din zona Munţilor Apuseni. 


1 Ilarion Cocișiu, „Despre răspândirea geografică a unui cântec de stea”, în Ilarion Cocișiu, Contribuţii la 
etnomuzicologia românească din prima jumătate a secolului XX, Editura Charmides, Bistriţa, 2014, p. 41. 
2 Ibidem, p. 42. 

Analiza efectuată de Ilarion Cocişiu, deși nu declarată explicit, este una 
comparativă, metoda transcrierii sinoptice dovedindu-se eficientă în acest caz. Un 
asemenea tip de analiză oferă cercetătorului posibilitatea de a pătrunde în cele mai 
mici detalii ale alcătuirii sonore a materialului studiat, însă și aici trebuie ținut cont 
de limita cantitativă care face ca, de la un anumit număr de exemple încolo 
acuitatea analizei să scadă proporţional. În cazul de față avem de-a face cu un 
număr de 71 de exemple muzicale, toate aparţinând unei arii geografice compacte, 
fapt care îl îndreptățește pe autor să tragă anumite concluzii referitoare la 
distribuţia geografică a cântecului și a formelor în care acesta se manifestă. 

